ET Euroopa Liidu Teataja C 179/40

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 179/10

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„JAMÓN DE TREVÉLEZ”

EÜ nr: ES-PGI-0105-0997-11.05.2012

KGT ( X ) KPN ( )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus —  Geograafiline piirkond — ☒ Päritolutõend — ☒ Tootmismeetod —  Seos piirkonnaga —  Märgistus — ☒ Riiklikud nõuded — ☒ Muu (täpsustada)

2. Muudatus(t)e liik

— ☒ Koonddokumendi või kokkuvõtte muutmine —  Sellise registreeritud KPNi või KGT muutmine, mille kohta ei ole koonddokumenti ega kokkuvõtet avaldatud —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

3.1. Kogu dokumendis asendatakse traditsiooniline mõiste „Denominación Específica” (erinimetus) mõistega „Indicación Geográfica Protegida” (kaitstud geograafiline tähis)

PÕHJENDUS: nõukogu 14. juuli 1992. aasta määruse (EMÜ) nr 2081/92 artiklis 8 on sätestatud võimalus kasutada märkeid „kaitstud päritolunimetus” ja „kaitstud geograafiline tähis” või samaväärseid tavapäraseid riiklikke märkeid (nimetatud vastavus sätestati 25. jaanuari 1994. aasta määruses, mis avaldati Hispaania ametlikus väljaandes (BOE) nr 23, 27. jaanuar 1994). Kehtivate õigusaktidega ei ole ette nähtud võimalust kasutada tavapäraseid riiklikke tähiseid, vaid üksnes ühenduse tähiseid või sümboleid, nagu on sätestatud nõukogu 20. märtsi 2006. aasta määruse (EÜ) nr 510/2006 artikli 8 lõikes 2. Määrus jõustus 1. maist 2009 ning seda ei kohaldatud enne nimetatud kuupäeva turustatud kaupade suhtes.

3.2. Toote kirjeldus: soolasisaldus (punkt B „Toote kirjeldus”)

Lõigus

„Soolasisaldus: väljendatakse rasvatustatud kuivaine maksimaalse naatriumkloriidisisaldusena (10 %), mida analüüsitakse singist ristlõikeliselt võetud tükis, mis on lõigatud 4 cm kauguselt reieluu peast ja millelt on eemaldatud kamar.”

asendatakse sõnad „rasvatustatud kuivaine” sõnadega „loomuliku singinäidise”.

PÕHJENDUS: praegu ei ole sätestatud, et tulemusi peab näitama lähtuvalt näidise liigist. Kuna soolasisaldus rasvatustatud kuivaines ei näita tarbijale selgelt, kui palju soola on tema tarbitud tootes, kasutatakse edaspidi tõepärasemaid ja lihtsamini mõistetavaid näitajaid. Sellise mõõtmisviisi põhjal saab tarbija toote soolasisaldusest täpsema ettekujutuse kui rasvatustatud kuivaine näidise põhjal, mis ei vasta ühelgi juhul tarbijani jõudvale tootele.

Tulenevalt näidise liigi muutmisest on naatriumkloriidi maksimaalne sisaldus senise 10 % asemel (rasvatustatud kuivaines) edaspidi 5 % (loomulikus singinäidises), sest singile „Jamón de Trevélez” on iseloomulik lihasse imendunud rasva sisaldus 5–10 % (sõltuvalt singi tüübist) ja keskmiselt 50 %-ne niiskusesisaldus.

Lause lõplik sõnastus on järgmine:

„Soolasisaldus: väljendatakse loomuliku singinäidise maksimaalse naatriumkloriidisisaldusena (kuni 5 %), mida analüüsitakse singist ristlõikeliselt võetud tükis, mis on lõigatud 4 cm kauguselt reieluu peast ja millelt on eemaldatud kamar.”

3.3. Hindamisetapp. Asjaolud, mis tõestavad, et toode on valmistatud asjaomases piirkonnas (punkt D)

Lõigus

„Sinkidele antakse lõplik hinnang pärast lõppkontrolli, mille käigus kontrollitakse singi kaalu vähenemist ja laagerdumisaega ning selle kvaliteediomadusi; igal singil peab olema toote vastuvõtmise ajal pandud nummerdatud pitser.”

asendatakse lause lõpuosa sõnad „toote vastuvõtmise ajal” sõnadega „toote valmistamise ajal”.

PÕHJENDUS: kõnealust lõiku muudetakse tööprotsessi muutumise tõttu: varem pandi pitser toote algsel hindamisel selle vastuvõtmise ajal; seetõttu valmistamisetapis mõned pitserid lõhuti, kui selgus, et toode ei vastanud singi „Jamón de Trevélez” nõuetele. Praegu pannakse nummerdatud pitser toote lõpphindamisel, mis toimub toote valmistamise käigus.

Tootmise algetapis ei ole võimalik teada, kas toode vastab spetsifikaadi nõuetele või mitte.

3.4. Tootmismeetod. Toote valmistamine (punkt E). Tootmisetapp: soolamine

Välja jäetakse järgmine lõik:

„Soolamine toimub ainult oktoobrist märtsini, mõlemad kuud kaasa arvatud. Reguleeriv asutus võib siiski vastavalt ilmastikutingimustele seda ajavahemikku kas pikendada või lühendada.”

PÕHJENDUS: kõnealune lõik jäetakse välja keelu tõttu alustada singi valmistamist aprillist septembrini, kuna vastavalt praegu hügieeni- ja sanitaarküsimusi reguleerivale õigusaktile, Euroopa Parlamendi ja nõukogu 29. aprilli 2004. aasta määrusele (EÜ) nr 853/2004, millega sätestatakse loomset päritolu toidu hügieeni erireeglid, peab soolamine toimuma kontrollitud temperatuuritingimustes, et takistada patogeensete mikroorganismide kasvamist. Kui neid tingimusi kontrollitakse, võib toote valmistamist alustada igal aastaajal. Seega ei ole ajavahemiku pikendamiseks vaja reguleeriva asutuse alalist luba, kuna kontrollitud kliimatingimuste puhul see ajavahemik ei muutu.

3.5. Tootmismeetod. Toote valmistamine (punkt E). Tootmisetapp: järelsoolamine

Lõigust

„Seejärel lähevad singid järelsoolamisele, mis toimub loomulikus keskkonnas ning mille eesmärk on singi aeglane ja järkjärguline kuivatamine, mis soodustab soola ühtlast jaotumist singi lihamassis.”

jäetakse välja sõnad „mis toimub loomulikus keskkonnas”.

PÕHJENDUS: kehtivatest õigusaktidest ning kõigist selle olulise singivalmistusetapiga seotud uuringutest nähtub, et järelsoolamine peab toimuma kontrollitud temperatuuri- ja niiskustingimustes, et tagada toote ohutus kogu protsessi vältel.

Lõigust

„Reguleeriv asutus võib tulenevalt ilmastikutingimustest anda erandkorras loa järelsoolamiseks kontrollitud temperatuuri- ja niiskustingimustes, milleks on 3–7 °C ja suhteline õhuniiskus 75–85 %. Protsessi maksimaalne kestus on 30 päeva.”

jäetakse välja sõnad „Reguleeriv asutus võib tulenevalt ilmastikutingimustest anda erandkorras loa järelsoolamiseks”.

PÕHJENDUS: seda, et järelsoolamine peab toimuma kontrollitud temperatuuri- ja niiskustingimustes, tagamaks toote ohutus kogu protsessi vältel ja külmaahela katkematus, näitavad kehtivad õigusaktid ning kõik kõnealuse olulise singivalmistusetapiga seotud uuringud, ning seega ei tee sellega seotud otsuseid reguleeriv asutus.

Eelmisele lõigule lisatakse järgmine tekst: „Kõnealuseid temperatuuri- ja niiskustingimusi kohandatakse protsessi eri etappides järk-järgult kuivatusruumide loomulike tingimustega vastavalt aastaajale”.

PÕHJENDUS: eesmärk on hoida ära külmaahela katkemine järelsoolamisetapist loomuliku kuivamise etappi üleviimisel, vastavalt Euroopa Parlamendi ja nõukogu 29. aprilli 2004. aasta määrusele (EÜ) nr 852/2004 toiduainete hügieeni kohta.

Sõnad „Protsessi maksimaalne kestus on 30 päeva” asendatakse sõnadega „Protsessi maksimaalne kestus on 90 päeva”.

PÕHJENDUS: ilmneb, et spetsifikaadis ettenähtud 30-päevane järelsoolamisperiood kehtestati lähtuvalt sinkide soolamise algusajast. Soolamine võis toimuda üksnes oktoobrist märtsini ja sõltus ilmastikutingimustest. Seetõttu võis sinkide järelsoolamine nende kuude jooksul, mil temperatuur ja niiskus olid kõige sobivamad, kesta maksimaalselt 30 päeva ning seejärel siirduti järgmisse, st kuivatamisetappi, mis toimus sarnastes temperatuuri- ja niiskustingimustes.

3.6. Kontrolliasutus (punkt G)

Muudetakse punkti G „Kontrolliasutus” pealkirja, mis on edaspidi „Spetsifikaatide järgimise kontrollimine”, ning kõnealusest punktist jäetakse välja kõik asjaomased viited ja sinna lisatakse järgmised lõigud:

„Spetsifikaadi järgimist enne toote turule viimist kontrollitakse vastavalt nõukogu 20. märtsi 2006. aasta määrusele (EÜ) nr 510/2006. Kontrolli eest vastutavaks pädevaks ametiasutuseks on määratud Dirección General de Calidad, Industrias Agroalimentarias y Producción Ecológica de la Consejería de Agricultura, Pesca y Medio Ambiente de la Junta de Andalucía – C/ Tabladilla, s/n – 41071 Sevilla – Tel +34 955032278 – Faks +34 955032112 – e-post: dg-ciape.sscc.capma@juntadeandalucia.es Spetsifikaadi nõuete järgimist kontrollivate üksuste kohta saab teavet järgmisel aadressil: http://www.juntadeandalucia.es/agriculturaypesca/portal/areas-tematicas/industrias-agroalimentarias/calidad-y-promocion-agroalimentaria/denominaciones-de-calidad/jamones-y-paletas.html Nende konkreetsed ülesanded tulenevad spetsifikaadi järgimise kontrollimisest enne toote turule viimist.”

PÕHJENDUS: kõnealuse punkti muutmine vastavalt soovitatud sõnastusele, et hoida ära selle väljajätmine.

Soovitatud sõnastuses nimetatakse pädev asutus ja viide selle veebisaidile, kus on esitatud spetsifikaadi järgimist kontrollivad asutused.

3.7. Riiklikest õigusaktidest tulenevad nõuded (punkt I)

Nimetatud punkti muudetakse eesmärgiga kohandada selles olevaid viiteid kohaldatavatele ja praegu kehtivatele õigusaktidele ning lisatakse viiteid liidu õigusaktidele.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„JAMÓN DE TREVÉLEZ”

EÜ nr: ES-PGI-0105-0997-11.05.2012

KGT ( X ) KPN ( )

1. Nimetus

„Jamón de Trevélez”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab

Kaitstud geograafilise tähisega „Jamón de Trevélez” hõlmatud sinki valmistatakse seatõugude Landrace, Large–White ja Duroc–Jersey ristandite kintsudest.

Kaitstud geograafilise tähisega „Jamón de Trevélez” hõlmatud singil peavad olema järgmised omadused:

— ümar kuju, säilitatakse kamar ja seajalg;

— minimaalne laagerdumisaeg 14, 17 või 20 kuud sõltuvalt toorsingi kaalust;

— punane värvus, läikiv lõikepind, lihasmass osaliselt rasvaga läbi kasvanud;

— õrna maitsega, vähesoolane liha;

— loomuliku singinäidise soolasisaldus, mida väljendatakse naatriumkloriidi %-na: ≤ 5. Soolasisalduse proov tehakse hiljemalt ühe kuu jooksul alates kuupäevast, mil sink vastab kõigile singile „Jamón de Trevélez” esitatavatele nõuetele.

(Soolasisaldust analüüsitakse ristlõikelises singitükis, mis on lõigatud 4 cm kauguselt reieluu peast ja millelt on eemaldatud kamar).

Rasv on õlise konsistentsiga, läikiv, kollakasvalge värvusega ja meeldiva maitsega.

3.3. Tooraine (üksnes töödeldud toodete puhul)

Kaitstud geograafilise tähisega „Jamón de Trevélez” hõlmatud singi jaoks kasvatatavate Landrace, Large–White ja Duroc–Jersey tõugu sigade ristandite kintsud.

KGTga hõlmatud singi valmistamiseks võib kasutada ainult seakintse, mille nahaaluse rasvakihi paksus on:

— vähemalt 1 cm koos lihasse imendunud rasvaga, kui kintsu kaal on alla 12,3 kilo;

— vähemalt 1,5 cm koos lihasse imendunud rasvaga, kui kintsu kaal on 12,3–13,5 kilo;

— vähemalt 2 cm, kui kintsu kaal on üle 13,5 kilo.

Kasutatakse orikate või emiste kintse.

KGTga „Jamón de Trevélez” hõlmatud singi valmistamiseks võib kasutada üksnes kintse, mille poolkilelihase pH on 5,5–6,4. pH määratakse kindlaks vähemalt 24 tundi pärast looma tapmist.

Toore kintsu kaal peab olema üle 11,3 kg.

Kintsud tuleb tapamajast soolamis- ja laagerdumiskohta vedada kehtivatele eeskirjadele vastava sõidukiga ja nii, et soolamisruumidesse sisenemisel oleks temperatuur kintsu keskosas 1–3 °C ja 1 cm sügavusel alla 4 °C.

Soolamisel kasutatakse lisaaineteta meresoola.

3.4. Sööt (üksnes loomse päritoluga toodete puhul)

Ei kohaldata.

3.5. Tootmise erietapid, mis peavad toimuma määratletud geograafilises piirkonnas

1. Soolamine

2. Pesemine

3. Järelsoolamine

4. Kuivamine-laagerdumine

3.6. Erieeskirjad viilutamise, riivimise, pakendamise jm kohta

Ei kohaldata.

3.7. Erieeskirjad märgistamise kohta

Märgisel peab olema tekst Indicación Geográfica Protegida „Jamón de Trevélez”.

4. Geograafilise piirkonna täpne määratlus

Kaitstud geograafilise tähisega singi „Jamón de Trevélez” tootmispiirkond asub Granada provintsis, Sierra Nevada edelaküljel, piirkonna kõrgeimas osas Alpujarras. See hõlmab looduspiirkonda, mille kõrgus, temperatuuri- ja niiskustingimused ning muud tegurid annavad tootele selle traditsioonilised eriomadused.

Piirkond koosneb üle 1 200 meetri kõrgusel asuvatest järgmistest omavalitsusüksustest: Trevélez, Juviles, Busquístar, Pórtugos, La Taha, Bubión, Capileira ja Bérchules (Granada provints).

Kõik need omavalitsusüksused asuvad Sierra Nevada looduspargis ja kuuluvad Alpujarra Granadina piirkonda.

5. Seos geograafilise piirkonnaga

5.1. Geograafilise piirkonna eripära

Singi „Jamón de Trevélez” erilised organoleptilised omadused tulenevad tootmispiirkonna looduskeskkonnast (Sierra Nevada looduspargi keskosa), mille keskkond, ilmastik ja taimestik tingib tootele eriomase mikrofloora tekke. Üle 1 200 ja 1 900 meetri kõrgusel, kus kõnealust sinki toodetakse, kasvavad Sierra Nevada iilekstamme metsad ja leidub hulgaliselt endeemilisi taimeliike.

Piirkonnale iseloomulik kõrgus ning selle temperatuuri- ja niiskustingimused laagerdumise ajal annavad tootele selle traditsioonilised eriomadused.

Tootmise erimeetoditeks on toote soolamisaja kontrollimine vastavalt seakintsu suurusele, et sink oleks parajalt, kuid mitte liiga soolane, et tagada toote stabiilsus ja võimaldada pikk laagerdusaeg. Tootja saab lasta singil piisavalt aeglaselt ja pikalt laagerduda, hinnates pärast järelsoolamist ja laagerdumise ajal õigesti singi välimust ja kuivatuskoha eri osade keskkonnatingimusi (temperatuur ja niiskus). Laagerdumise ajal tehakse kaht liiki toiminguid: singid viiakse temperatuuri ja niiskuse poolest sobivamasse kuivatuskoha osasse ning avatakse või suletakse kuivatuskoha loomulik tuulutusvahend (aknad), et saavutada sobivam temperatuur ja niiskus.

5.2. Toote eripära

KGT „Jamón de Trevélez” põhineb toote erilisel mainel.

Sinki „Jamón de Trevélez” tuntakse juba üle 200 aasta ainulaadse tootena, mis on seotud Alpujarra Granadina piirkonnaga. Seda kinnitavad arvukad 19. sajandist pärinevad kirjalikud viited ja tolle aja tuntud kirjanikud, näiteks 1833. aastal Guadixis sündinud Hispaania romaanikirjanik Pedro Antonio de Alarcón.

Ka Cervantes teadis kõnealuse singi olemasolust ning mainis seda mitmes oma kirjutises.

1887. aastal Madridis sündinud Hispaania kirjanik ja filosoof Gregorio Marañón, Alpujarra poliitiku Natalio Rivase sõber, ülistas Trevéleze sinki ja kiitis sellega seoses suurepärast Andaluusia gazpacho't, öeldes: „Kui selles oleks veel mõni lõik Trevéleze sinki, oleks see peaaegu täiuslik roog”.

Ent kõige olulisem ajalooline viide singile „Jamón de Trevélez” pärineb 12. oktoobrist 1862, mil kuninganna Isabel II andis Trevéleze omavalitsusele eesõiguse olla kuningakoja ametlik varustaja ja loa varustada singid kuningliku templiga, millel oli kirjas: „Saanud 1862. aastal kuninganna Isabel II preemia. Trevélez”. Sellega tunnustas kuninganna singi kvaliteeti

Sink „Jamón de Trevélez” levis Hispaaniast väljapoole tänu Napoleon III abikaasale ja Prantsuse keisrinnale Victoria Eugenia de Montijole, kes viis selle sisse õukonna toidusedelisse (kuulus prantsuse köök).

Singi „Jamón de Trevélez” eripärad on järgmised:

— pikk ja aeglane laagerdumine loomulikes tingimustes;

— vähene soolasisaldus tänu lisatava soolakoguse kontrollimisele;

— laagerdumise ajal ei lisata nitriteid ega nitraate (E250 ja E252) ega muud liiki lämmastikhappeühendeid.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Trevéleze sinki tuntakse ja seostatakse Alpujarra Alta piirkonnaga juba üle 200 aasta. Selle aja jooksul on osatud säilitada teadmised ja käsitööoskused, mida annavad ühelt põlvkonnalt teisele edasi singivalmistajad, kes on asjatundjad loomuliku laagerdumise alal. Nende oskused ja teadmised mõjutavad otseselt singi „Jamón de Trevélez” omadusi.

Samuti mõjutavad lõpptoote omadusi piirkonna geograafiline keskkond ja kliima: piirkond asub üle 1 200 meetri kõrgusel Sierra Nevada tippude vahel, kus on külm, talvel palju lund, puhub külm Sierra Nevadast tulev põhjatuul, suved on jahedad. See võimaldab piirkonnas valmistatavat sinki laagerdada loomulikult ning eristab seda muudest sinkidest.

Tänu külmadele talvedele ja jahedatele suvedele on võimalik sinki pikalt loomulikes tingimustes laagerdada. See omakorda võimaldab valmistada vähese soolasisaldusega sinki nii, et igale tootele lisatakse sobiv kogus soola, ning singil lastakse piisavalt aeglaselt ja kaua Trevéleze õhu käes laagerduda, sellele ei lisata kunstlikke säilitusaineid, näiteks nitraate ega nitriteid, sest tänu sobivale temperatuurile kuivab liha ohututes tingimustes, kus säilivad toote mikrobioloogilised ja organoleptilised omadused.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Spetsifikaadi terviktekst on kättesaadav järgmisel veebisaidil:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Jamon_Trevelez.pdf

või minnes otse piirkondliku põllumajandus-, kalandus- ja keskkonnanõukogu (Consejería de Agricultura, Pesca y Medio Ambiente) kodulehele (http://www.juntadeandalucia.es/agriculturaypesca/portal) ning klõpsates järgmistele linkidele: „Industrias Agroalimentarias”/„Calidad y Promoción”/„Denominaciones de Calidad”/„Jamones y Paletas”; spetsifikaat asub kvaliteedinimetuse (Denominaciones de Calidad) all.

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealust märkust 3.